Ke hantle ha motho a eba sebete ho ya emela melato ya hae, a sa e jarise batho le bokgopo ba bona le ha kajeno ba boetse ba mo latola. Pelong le maikutlong a hae o ne a ipolelletse feela hore le ha ba ka mmitsa mmolai, hoo ha hore teke, hobane o phetheditse bophelo ba moradi wa hae hape, yena o bolaile mmolai wa hae e seng motho e mong ka thoko. "Hee ke tla ba etsetsa mohlolo mapolesanyana ana. Ke tla itshwarisa, be ke ikwalle ho ena le hore ho tshwarwe batho ba senang molato, ba nne ba botswe; ha tjha, ha tima; o ne o le kae; jwang" Ruri ena phoofolo eka e tswile taolong. "Haeba ho kgonahala ke tla ikahlolele lefu ho fele ka nna "Ha a realo a sisinya hlooho ho bonahala hantle hore kgotso le kgutso di mo thobetse. Le ha e le mona ho ntse ho batlwanwa le mmolai enwa, ka mane nyewe di ntse di kena moo ho hlekefetswang bana le basadi teng..?